Ayam Melayu

Ayam Melayu adalah satu baka ayam sabung. Ia merupakan baka ayam tertinggi di dunia, dengan tinggi lebih daripada  (36 inchi). 
Ayam Melayu banyak dibiakkan di Eropah, Australia dan Amerika Syarikat. Ianya bermula di sebahagian Devon dan Cornwall yang terletak di barat laut England, berpunca daripada ayam-ayam yang dimport daripada India atau Asia Tenggara pada dekad-dekad terawal pada kurun ke-19, apabila sejumlah besar ayam baka ini bertaburan di utara India, Indonesia dan Semenanjung Tanah Melayu.

Ayam Melayu merupakan baka ayam pertama yang dibiakkan kepada baka bantam; satu versi kerdil bagi baka bersaiz standard dan ia telah diterima oleh Persatuan Unggas Amerika pada tahun 1904.

Sejarah

Bermula pada tahun 1830, ayam-ayam bersaiz besar dibawa masuk ke England, di mana ia menjadi satu kegilaan dan dibiak secara terpilih oleh para peminat Inggeris. Beberapa ayam yang diimport didokumenkan berasal daripada Semenanjung Tanah Melayu, ada juga berasal daripada Deccan di India. Ayam-ayam yang berasal daripada India kadang-kala dipanggil dengan ayam Kelabu Chittagong, tetapi dianggap amat menyerupai ayam Melayu. Ia banyak didapati di Devon dan Cornwall, terutamanya di kawasan sekitar Falmouth, yang mana merupakan pelabuhan pertama untuk berlabuh bagi kapal-kapal East Indiaman. Ia juga banyak didapati di Ireland, sekitar kawasan Dublin.

Ayam Melayu dipertontonkan di pertunjukan unggas Britain pertama pada tahun 1845, dan dimasukkan ke dalam Standard Kesempurnaan, edisi pertama Standard Unggas Britain, pada tahun 1865.

Ayam Melayu juga muncul di Jerman dan Belanda sekitar tahun 1834, dan pada tahun 1846 telah dibawa masuk ke Amerika Syarikat. Ayam Melayu merah berdada hitam dimasukkan ke dalam Standard Kesempurnaan oleh Persatuan Unggas Amerika pada tahun 1883, dan versi bantam pada tahun 1904; lima warna yang lain, bagi saiz standard- dan bantam, telah ditambah pada tahun 1981. Jumlah baka ini di Amerika Syarikat adalah sangat kecil; status pemuliharaannya disenaraikan sebagai "kritikal" oleh FAO.

Ciri-ciri

Ayam Melayu dipercayai adalah antara baka ayam tertua di dunia selain daripada ayam Aseel. Ia memiliki postur tubuh yang tegak, otot-otot yang baik dan tengkorak besar. Ayam Melayu memiliki ketinggian antara 26-35 inchi, berat ayam jantan 11 pound dan ayam betina 9 pound. Ia boleh didapati dalam pelbagai warna. Ayam Melayu kini mengalami proses pembiakkan terpilih bagi menghasilkan jumlah telur yang lebih banyak berbanding pada tahun 1970an dengan sekitar 70-120 biji setahun untuk ayam betina muda dan 30-55 biji setahun untuk ayam betina tua.

Kegunaan

Pada hari ini, ayam Melayu dibiak bertujuan untuk menyertai pertunjukan unggas di Barat. Ayam Melayu adalah baka ayam sabung yang mempunyai bulu keras.

Ayam Melayu telah digunakan di Brazil untuk menghasilkan baka ayam Índio Gigante.

Lihat juga
 Senarai baka ayam

Rujukan 

Baka ayam
Baka ayam yang berasal daripada Malaysia